ΓΡΑΠΤΗ ΕΡΩΤΗΣΗ E-2137/96 υποβολή: Susan Waddington (PSE) προς την Επιτροπή (3 Αυγούστου 1996)

Θέμα: Σύμβαση προσωπικού στις αντιπροσωπείες των κρατών μελών

Δεδομένου ότι η Επιτροπή στις αντιπροσωπείες της στα κράτη μέλη απασχολεί σήμερα, εν αντιθέσει προς τα άλλα θεσμικά όργανα της Ευρωπαϊκής Ένωσης, τοπικό προσωπικό που δεν υπάγεται στον Κανονισμό περί Υπηρεσιακής Καταστάσεως των Υπαλλήλων των Ευρωπαϊκών Κοινοτήτων, με το οποίο συνάπτει σύμβαση για χειρονακτικές εργασίες ενώ στην πραγματικότητα πρόκειται για πνευματικές,

- Δεδομένου ότι σ' αυτό το προσωπικό ανατίθεται η ευθύνη της διαχείρισης ορισμένων υπηρεσιών των αντιπροσωπειών,

- Δεδομένου ότι το μόνιμο προσωπικό το οποίο ασκεί τα ίδια καθήκοντα έχει μια πολύ πιο ευνοϊκή σύμβαση και εισπράττει πολύ υψηλότερη αμοιβή,

1. Δεν νομίζει η Επιτροπή ότι πρόκειται για εκμετάλλευση των πνευματικών ικανοτήτων του τοπικού προσωπικού η οποια δεν συνοδεύεται απο την κατάλληλη για τα προσόντα και την επαγγελματική πείρα του αμοιβή;

2. Δεν κρίνει η Επιτροπή ότι οφείλει, κατά την επανεξέταση της σύμβασης-πλαισίου των τοπικών υπαλλήλων, να επανορθώσει την κατάσταση αυτή η οποία αποτελεί διάκριση εις βάρος του προσωπικού, όπως το έχει ήδη πράξει το Ευρωπαϊκό Κοινοβούλιο;

Απάντηση του κ. Liikanen εξ ονόματος της Επιτροπής (9 Οκτωβρίου 1996)

Το αξιότιμο μέλος του Κοινοβουλίου αναφέρεται στην ύπαρξη προσωπικού στις αντιπροσωπείες της Επιτροπής στα κράτη μέλη, το οποίο απολαύει όρων εργασίας ειδικών για τους τοπικούς υπαλλήλους. Οι συμβατικές ρυθμίσεις βασίζονται στον κανονισμό (ΕΚΑΧ, ΕΟΚ, Ευρατόμ) αριθ. 2615/76 ((ΕΕ αριθ. L 299 της 29.10.1976. )) και στις μεταγενέστερες τροποποιήσεις του περί του καθεστώτος που εφαρμόζεται επί του λοιπού προσωπικού των Ευρωπαϊκών Κοινοτήτων, ο οποίος, στο άρθρο 4, πρώτη παράγραφος, αναφέρεται ρητά στο προσωπικό που προσλαμβάνεται προκειμένου να εκτελεί καθήκοντα διεκπεραίωσης στα γραφεία τα οποία σήμερα ονομάζονται Γραφεία στην Κοινότητα.

Έχοντας υπόψη το εν λόγω νομικό πλαίσιο, η Επιτροπή αποφάσισε, στις 26 Απριλίου 1989 ((έγγρ. SEC (89) 662. )), να αντικαταστήσει προοδευτικά τους υπαλλήλους κατηγορίας C από τοπικούς υπαλλήλους.

Οι όροι απασχόλησης του εν λόγω τοπικού προσωπικού αποτελούν το αντικείμενο ιδίας ρύθμισης σε κάθε κράτος μέλος με στόχο να αναπτυχθούν οι πλευρές που δεν περιλαμβάνονται στον προαναφερόμενο κανονισμό και να προσαρμοστούν οι κοινωνικοί και μισθολογικοί όροι στο εθνικό σύστημα αναφοράς, πάντα με την προοπτική να παραμείνουν μεταξύ των καλύτερων εργοδοτών.

Οι ρυθμίσεις που αναφέρονται στους όρους απασχόλησης σε κάθε κράτος μέλος προσαρμόζονται τακτικά στις αλλαγές της εθνικής νομοθεσίας, ώστε οι μισθοί των τοπικών υπαλλήλων να είναι ενημερωμένοι.

Επί του παρόντος, μια ομάδα εργασίας εξετάζει το ενδιαφέρον εναρμόνισης σε μια νέα ρύθμιση-πλαίσιο ορισμένων εργασιακών όρων για το σύνολο των τοπικών υπαλλήλων που απασχολούνται στα γραφεία στην Κοινότητα. Η ρύθμιση-πλαίσιο αυτή θα μπορούσε να συμπληρωθεί από ειδικούς όρους απασχόλησης ανά τόπο εργασίας για να λαμβάνεται υπόψη η τοπική κατάσταση. Θα επέτρεπε επίσης τη δημιουργία μιας δομής σταδιοδρομίας προσαρμοσμένης στα καθήκοντα που ασκούνται από το τοπικό προσωπικό δυνάμει του καθεστώτος που εφαρμόζεται επί του λοιπού προσωπικού των Ευρωπαϊκών Κοινοτήτων.

Ο προβληματισμός αυτός πραγματοποιείται με τη μόνιμη συμμετοχή των εκπροσώπων του προσωπικού.